open-index/open-wikipedia-markdown huggingface dataset:
Куликов, Кузьма Иванович

**Кузьма Иванович Куликов** — история наукаосъя доктор, Россиысь Инкуазьтодосъя академилэн профессорез (2001-тӥ арысен), тодосчи но гажамон адями. Кема дыр ӵоже кивалтӥз Россиысь наукаосъя академилэн Урал ёзэтысьтыз Историяя, кылъя но литературая Удмурт институтэн. Пусъемын пӧртэм нимъёсын-пусъёсын: Россиысь но Удмуртиысь наукалэн сӥё-дано ужасез, Удмуртилэн кун премиезлэн лауреатэз. Наукая 100 ужъёслэн, публицистикая но литературая материалъёслэн авторзы. Со пӧлысь 23 книгиез сӥземын Удмуртилэсь историзэ, Удмуртилэсь Россиен кусыпъёссэ эскеронлы. Наукая удысаз со бадӟым саклык висъяз Россиын, озьы ик Поволжьеын, Приуральеын XIX-тӥ дауре ортчем пӧртэм событиосты эскеронлы.

Кузьма Куликов мылысь-кыдысь басьтӥськиз финн-угор калыкъёслэн национально-государственной ужпумъёссэс сэрттон-пертчон но эскерон борды. Ужъёсаз со тупен-тупен мадиз финн-угор выжыысь калыкъёслэн юнмамзы, асьсэды нимаз калыкен шӧдыны кутскемзы сярысь.

Кузьма Куликов вордӥськиз 1937-тӥ арын Удмурт АССР-ысь Алнаш ёросысь Елкибасево (Актэмыр). Нырысь йылпумъяз зоотехникъёслэсь техникумзэс, со бӧрсьы — Ижысь гурт удысъя академиез (1963-тӥ арын). Тодон-валан люказ КПСС-лэн ЦК-езлэн Вылӥ партшколазэ. 1962-тӥ арысен 1964-тӥ арозь кивалтӥз Гурт удысын тыршисьёслэн профсоюззылэн Удмурт обкомезлэн культурая ёзэныз.1966-тӥ арысен 1978-тӥ арозь тыршиз КПСС-лэн Удмурт обкомысьтыз пропагандая ёзаз лектор луыса. Мылысь-кыдысь тыршиз вашкала удмуртъёслэсь Глазкарысь «Иднакар» музейзэс кылдытон бордын. «Удмуртия» телерадиокомпаниын мынӥзы Кузьма Куликовен радъям «Кун но ми» передачаос. Ваньмон дырзэ сӥзе пуэз вӧлонлы, солэсь пӧртэм арбериос лэсьтонлы. Та тодосчилэн кичӧлтэмезъя Удмурт шаерын ортчо парк синпелетъёслы сӥзем фестивальёс.

## Чӧлсконъёс
* https://web.archive.org/web/20121015020105/http://finno-ugry.ru/educres/educenter_udsu/museum/scientists/Kulikov
* http://www.udmrbdu.ru/page86.html
* http://www.famous-scientists.ru/849
Алнаш

**Алнаш** — удмурт черкогурт, Алнаш ёрослэн шорсюлмыз.

Со интыяськемын Удмурт шаерлэн лымшор палаз. Ӵапак отӥ Алнашка но Туймы шуръёслэн вуоссы огинэ ӧръясько. Шулдыр черкогуртын улэ-вылэ ог 6 сюрс 765 адями.

## История
Та черкогуртлэн кылдэмез герӟаськемын 1751-тӥ арен. 31-тӥ июне отын усьтӥськиз приход. 1761-тӥ арын вераськон ӝутӥськиз пу черк пуктон сярысь. 1763-тӥ арын 20-тӥ мае выль вӧсяськон интыез усьтӥзы, вӧсям вуэн пазязы, Дун-чылкыт Тройчалэсь нимзэ сётӥзы. Оло, соин но куд-огез Алнашез Троицкий, Тройча нималля.

1791-тӥ арозь та черкогурт Кузон епархилэн бур улаз лыдъяськылӥз. Нош 1791-тӥ арын выжиз Ватка епархие. 1796-тӥ арын, Алабуго уездысь волостьёсты люкылыку, кылдӥз Асаново волость. Бӧрысь кылдӥз Алнаш волость, шорсюлмыз — Алнаш черкогурт.

1815-тӥ арын Алнашын излэсь черк пуктоно кариськизы. Выль вӧсяськон инты ӧсъёссэ вӧлъяз 1922-тӥ арын.

1859-тӥ арын лыдъян-чотан ортчытэм бере тодмо луэм: со вакытэ Алнашын 62 коркан 187 воргорон но 238 кышномурт улэм. 1897-тӥ арын черкогуртын 804 мурт улӥсез кылдэм ини. Татын кык пызь изон вукозы вылэм.

1867-тӥ арын усьтӥллям земской школа.

1921-тӥ арын Алнаш волостез выжтӥзы Можга уездэ. 1929-тӥ арын кылдӥз Алнаш ёрос, шорсюлмыз — Алнаш черкогурт.

## Транспорт
Алнаш пыр кошке Муское нуись федерал сюрес Р320, 12 километрлы палэнэтӥгес ортче Огырчие нуись чугун сюрес. Та сяна, Алнашлэсь 5 километрлы палэнэтӥгес читыр-чутыр кошке Екатерина II императрицалэн трактэз.

## Галерея

Дом-музей Ашальчи Оки.JPG|Алнашын сылэ Ашальчи Оки кылбурчилы но эмъясьлы сӥзем музей
Алнашский пруд.JPG|Алнаш тымет
T_Borisov_Alnashi.JPG|Алнашысь Трокай Борисовлы сӥзем синпелет
In_Alnashi.JPG|Локальной ожъёсын быремъёсыз буре ваён синпелет. Интыяське Нылпи творчествоя юрт азьын
Кулакова, Галина Алексеевна

**Галина Алексеевна Кулакова** — куас вылын ворттылонъя спортсмен, Олимпия шудонъёсын ньыль пол чемпионка луэм кышномурт (1972-тӥ арын — спортлэн куинь удысаз, 1976-тӥ арын — эстафетаын), Дуннелэн 9 пол луэм чемпионкаез, нош СССР-лэн — 39 пол.
 
## Пичи дырыз
Та дано кышномурт вордӥськиз 1942-тӥ арын 29-тӥ апреле Вотка ёросысь Степаново (Логачи) гуртын. Аслэсьтыз нырысетӥ куассэ Галина Алексеевна ас киосыныз лэсьтӥз. Дасяз со сое пипулэсь, но куасъёсыз кемалы уг чидало вал, соин ик выльёссэ дасяно луылӥз. Нырысетӥ ӵошатсконаз шедиз малпамтэ шорысь. Отын бызьылыны кулэ вал солэн Лида сузэрез. Но со отчы пыриськыны ӧз быгаты, бызьылыны куриз Галя сузэрзэ. Галина Алексеевна солы юрттӥз, сузэрез понна куасэн бызьылӥз но гуртаз дыртӥз — отын угось сое витё вал кысконо скалъёсыз. Ӝоген со Лида сузэрезлэсь телеграммазэ басьтӥз: «Лыкты Ижкаре!» Ӵошатсконын Галина кыкетӥ инты басьтэм, сое бадӟым спортлы дасяны кутскизы. Со дырысен Галина Кулакова рос-прос басьтӥськиз спорт — куасэн бызьылон — борды.

1965-тӥ арын ай нокыӵе разряд басьтымтэ Галина пыриськиз Смоленскын ортчись ӵошатсконъёсы. Ваньзэсты азьпалтӥз! Отын спортъя 67 мастеръёс бызьылӥзы ке но! Ӵошатсконэз радъясьёс паймизы: ма, кытысь шедьтӥзы таӵе шаплы удмурт дояркаез?!

Галина Алексеевна дышетскиз Кемерово улосысь мугорез кыдатон культурая Прокопьевской техникумын. Сое йылпумъяса, келямын вал Ижысь «Ижтяжбуммаш» заводэ. Отын со тыршиз тренер-дышетӥсь луыса.

## Улон сюресэз
1982-тӥ арын Галина Алексеевналы 40 арес тырмиз — соку со спортлэсь палэнсконо кариськиз. Со бӧрсьы кык ар ортчыса, Олимпийской комитетлэн кивалтӥсез Галина Алексеевнаез дуннеысь спортэз азинтэмез понна пусйиз азвесь Олимпийской орден. Г. А. Кулаковалэн кадь вормонъёсын — куасэн бызьылонын — «пиштыны» ӧз быгаты одӥг спортсмен но!

Галина Алексеевна Кулакова та нуналъёсы улэ-вылэ Удмуртиысь Дэри ёросысь Италмас каргуртын. Италмас каргурт котырын интыяськемын Г. А. Кулаковалы сӥзем музей. Со сяна, Удмурт Республикалэн Президентэз Александр Волков юрттэмъя шаерамы усьтэмын Г. А. Кулаковалы сӥзем спортъя комплекс. Отын мугорзэс кыдато будӥсь пиналъёс, Удмуртилэн сборнояз пырисьёс.

## Валэктонъёс
Удмурт дунне (газет)

**«Удмурт дунне»** — Удмурт Республикаын потӥсь югдурез но политикаез возьматӥсь газет. Потэ удмурт кылын. Учредительёсыз: Удмурт Республикаысь Кун Кенеш но Правительство.

Потыны кутскиз 1915-тӥ арын Вятской губерниысь губернаторез Андрей Чернявский лэземъя потӥз нырысетӥез удмурт газет — «Войнаысь ивор». Ӵапак со газет потэм дырысен ик кутскиз «Удмурт дуннелэн» историез.

Аслаз улонэз ӵоже газет сизьым пол нимзэ вошъяз:
* 1915-тӥ ар — «Войнаысь ивор»
* 1917-тӥ ар — «Удморт»
* 1918-тӥ ар — «Виль синь»
* 1930-тӥ ар — «Гудыри»
* 1943-тӥ ар — «Советской Удмуртия»
* 1992-тӥ ар — «Удмурт дунне»

Али «Удмурт дунне» газет потэ А3 форматэн арняяз 3 пол. Шергес пото «Берекет» но «Герд» («Удмурт кенеш» огазеяськонлэн газетэз) нимо ватсанъёс. Газетлэн огъя тиражез — 10 сюрс пала. Газет вӧлме подпиская Удмуртие, Татарстанэ, Башкортостанэ.

Редакциын 35 мурт ужа. Со пӧлысь 18-эз — творческой ужасьёс: журналистъёс но дизайнеръёс. Газетын ужало тодмо журналистъёс, писательёс но кылбурчиос: Алексей Шкляев, Татьяна Чернова, Лия Малых, Зинаида Рябинина, Любовь Тихонова, Елена Миннигараева… Бадӟым оскон сёто егит гожъяськисьёс.

90 ар ӵоже воштӥськиз 25 валтӥсь редактор. Удмурт газетлэн нырысетӥ редакторъёсыз луизы Павел Глезденёв, Василий Крылов (1915—1917), 1918-тӥ арын газетэз валтӥз Константин Яковлев, собере — Трофим Борисов (1918—1921). Валтӥсь редакторын 20 ар ӵоже ужаз (1967—1987 Василий Михайлович Михайлов. 1994-тӥ-2010-тӥ аръёсы «Удмурт дуннеен» кивалтӥз Алексей Петрович Шкляев. 2010-тӥ арысен валтӥсь редакторлэн удысэз нырысьсэ оскемын нылкышнолы — Зинаида Рябининалы.

Газет гожъя Удмуртиысь но Россиысь югдур, политика, культура, дышетон, гурт удыс, национальной ужпумъёс сярысь. Бадӟым саклык висъя шаерез гажан мылкыд пыӵатонлы, артэ улӥсь калыкъёсын тупаса улонлы, аслэсьтыд кылдэ но культурадэ утёнлы-азинтонлы. Арнялы быдэ потэ «Шӧкыч» — сатираен но юморен бам. Нылкышноос котьку возьмало «Наталь» бамез. Со сяна толэзьлы быдэ пото: «Тазалык», «Кузё», «Егитъёс»… Редакция мыло-кыдо ужа авторъёсын.

«Удмурт дунне» — шаерысьтымы валтӥсез удмурт газет. Журналистъёс арлы быдэ вормыло творческой конкурсъёсын. 2006-тӥ арын коллективлы сётэмын Трокай Борисовлэн премиез. 2004-тӥ арын шаерамы ортчизы «Удмурт дунне» газетлэн призэз понна куасэн бызьылонъя 50-тӥ ӵошатсконъёс. (Ортчыло 1952-тӥ арысен).

«Удмурт дунне» газетын ужасьёс ӟеч кусыпъёс возё финн-угор дуннеысь эшъёсынызы: гожъяськисьёс ог-огзы доры дышетскыны ветло, иворъёс дасяло. «Удмурт дуннеослэн» кичӧлтэменызы шаерамы финн-угор журналистъёслэн пумиськонъёссы-кенешъёссы радъяськыло. Туннэ, тиражъёс кулэсмон вакытэ, Россиысь финн-угор газетъёс пӧлын «Удмурт дуннелэн» лыдыз тужгес йӧноез луэ.

## Чӧлсконъёс
* Официальной сайтэз
Кузонлэн историез

**Кузонлэн историез** бигер калыклэн историеныз герӟаськемын. Трос дауръёс ӵоже Кузон та мусульман калыклэсь улон сюрессэ уте но азинтэ вал.

Кузон нимлэн кылдэмез сярысь пӧртэм веранъёс но легендаос вань. Огез соос пӧлысь: Кузон крепость Волга шурлэн ярдураз ӝутэмын вал Булгар Ханствоез утен понна. Туж умой интыын сылэмез понна, котырес луэмез понна, соин сэрен казанлы (рис пӧзьтон котел) укшаемез понна, Казань ним но, пе, сётэмын.

Туннэ нуналлы Кузонлэн кылдэмез пумысен историез эскерисьёс одӥг малпанэ вуэмын — кар 1000 ар талэсь азьвыл кылдэмын Волжской Булгарилэн форпостэз луыса. Татаро-монголъёс вуэм бере, Кузон итӥське Зарни Орда борды. XIII—XIV дауръёсы Кузон туж азинске — та кар пыр вузкарон Европаез но Азиез герӟась сюресъёс ортчо, политикая центр луыны кутске.

Вашкала ӟуч книгаосын Кузон сярысь информация шедьыны кутске XIV—XV дауръёсысен гинэ.
 
1438-тӥ арысен, Зарни Орда быремен сэрен, Казанской Ханстволэн шоркареныз лыдъяськыны кутскиз. Нюръяськон кутскиз Московской государствоен. 1552-тӥ арын Кузон Иван Грозныйлэн ожгарчиосыз кужмысь басьтӥзы Кузонэз. Быдтэмын вал туж трос калык, город сутэмын-куашкатэмын.

Муско кунэ пыремез бере, Кузонлэн выль азинскон сюресэз усьтӥськиз. 1556-тӥ арын тӧдьы излэсь Кремль ӝутыны кутско. Бигеръёслы городлы 30 иськемлы матынгес улыны уг яра вал. Соин сэрен — калыклэн лыдыз городын туж ичи вал.

XVII дауре карлэн экономикаез ӝог азинскыны кутскиз. Усьтӥсько нырысетӥ мануфактураос. 1708-тӥ арын Кузон Казанской губерниялэн шоркарез луыса юнматэмын. Со дырысен город губернской город луыса будыны ӧдъя. Поволжье улосын культурной шоркарез лыдъяськыны кутске: 1758-тӥ арын усьтӥське нырысетӥ гимназия, 1771-тӥ арын — нырысетӥ медресе, 1791-тӥ арын — нырысетӥ театр, 1804-тӥ арын — университет (Россиысь куинетӥез!)

Революция но Граждан ож вакытъёсы Кузон большевикъёслэн огез нюръяськон шоркарзы луиз. Татын ортчизы шимес виркисьтон ожъёс.

1920-тӥ арын Кузон ТАССР-лэн шоркарез луыса юнматэмын.

Быдӟым Атыкай ож дыръя Кузонэ трос заводъёсты эвакуировать каремын вал. Озьы ик Наукаосъя академилэсь ёзъёссэ.

Туннэ нуналы Кузон — Россилэн куинетӥ шоркареныз лыдъяське.
Балезино

**Балезино** — Удмуртиын кар типъем посёлок, Балезино ёрослэн административной центрез. Интыяськемын Удмуртилэн уйпалаз — Чупчи шурлэн паллян ярдураз. Балезиноысен Ижозь — 150 километр, Глазозь — 30 километр. Сое сурано ӧвӧл та ёросысь ик Балезино черкогуртэн.

## Историез
Нырысьсэ Балезино сярысь кылпум потӥз 1586-тӥ арын ӟуч переписной книгаын. 

1746-тӥ арын Балезиноын Петропавловской черк пуктӥзы. 

1796-тӥ арысен Балезино пыриз Вятской губернилэн Глазовской уездаз. 

1897-тӥ арын та интыостӥ Транссибирской чугун сюрес валён кутскиз. Озьы черкогурт кылдӥз.

1901-тӥ арын Балезино пыр ӝутыны ӧдъязы Ватка-Пермь чугун сюресэз. Талы луыса черкогурт бадӟымаз-паськытаз. 

1929-тӥ арын черкогурт Балезино ёрослэн шорсюлмыз луиз. 

26-тӥ октябре 1938-тӥ арын Балезино городлы укшась посёлоклы пӧрмиз. 

## Ним кылдон
Черкогуртлы Балезино ним сётэм пумысен кык мадёс вань. 

Нырысетӥез: 1586-тӥ арын эксэй Фёдор Иоаннович вынъёслы Даниил но Елизар Балезинъёслы ӟеч ужамзы понна Чупчи шур дурысь музъем кузьмам. 

Кыкетӥез: «Балезино» кыл потэмын ыж но син кылъёс бордысь. Ыжлэн синъёсыз — озьы шуылӥзы татын улӥсьёс ошмес синэз.

## Улӥсьёс
Улӥсез 16 сюрс котыр. Пӧлазы вань пӧртэм выжыысь калыкъёс: удмуртъёс — 52,6%, ӟучъёс — 28,2%, бигеръёс — 13,1%, музон калыкъёс — 6,1%. 

## Экономика но социальной удыс
Промышленность удыс татын рос-прос азинскиз. Туннэ тыро-пыдо ужало: механикая завод, техникаез тупатонъя предприятие, лэсьтӥськон удыслы чаклам материалъёс дасянъя завод, типография, етӥн сэстонъя завод, вӧй шукконъя завод, нянь пыжонъя но колбаса пӧранъя комбинат, куинь банк. 

Балезиноын вань 5 школазы, 48 номеро ПТУ-зы, кинотеатрзы, нылпи юртсы, библиотеказы, шаертодонъя музейзы. Черкогуртын йӧн-йӧн сыло историысь 5 памятникъёс. 

## Транспорт
Балезино станция - Удмуртиысь бадӟым чугун сюрес герд.
Марисов, Валерий Константинович

**Марисов, Валерий Константинович** (Вордӥськиз 23 октябре 1915-тӥ арын — Улонысь кошкиз 18 январе 1992-тӥ арын) — советской кун но партийной ужась, КПСС-лэн Удмурт обкомезлэн нырысетӥ секретарез (1963–1985). Социалистической Ужлэн Героез (1982). Пусъемын Ленин нимо куинь медальёсын, Октябрь революцилэн орденэныз, Ужан Горд Знамя кык орденъёсын. 

## Улон сюресэз
Вордӥськиз Астрахань городысь заводын ужасьёслэн семьяязы.
Ужан сюрессэ кутскиз кочегар луыса. Бӧрысь пароходысь механиклэн юрттӥсез луыса ужаз на. 

1940-тӥ арын йылпумъя Горький индустриальной институтэз.

1940-тӥ арысен 1944-тӥ арозь Воткинскысь машиностроительной заводын ужа. 

1944-тӥ арысен 1947-тӥ арозь – КГБ-ын.

1947-тӥ арысен партийной уж борды басьтӥськиз.

1949-тӥ арысен 1951-тӥ арозь – Воткинскысь ВКП (б) горкомезлэн кыкетӥ секретарез.

1951-тӥ арысен 1957-тӥ арозь Воткинскысь машиностроительной заводысь ЦК ВКП (б)-лэн парторгез, КПССлэн Удмурт обкомезлэн заведующиез.

1957-тӥ арысен 1961-тӥ арозь – КПСС-лэн Удмурт обкомезлэн секретарез.

1963-тӥ арысен 1985-тӥ арозь – КПСС-лэн Удмурт обкомезлэн нырысетӥ секретарез.

1985-тӥ арысен пенсие потэ.

Удмурт АССР-ысь но СССР-ысь (7-10 созывъёсы) Верховной Советъёсы депутат луыса бырыйлӥськиз. ЦК КПСС-лэн ёзчиез.

В.К.Марисовлэн кивалтэмез улсын ужаны кутскизы выль заводъёс, ӝутиськизы выль улон микрорайонъёс, азинскиз кар инфраструктура. 
Марисов фамилиен герӟаськемын Ижкарысь тужгес чебер инты – Шор карлуд (Удмурт Республикаысь Кивалтэт Юрт дорысен «Калыкъёс куспын Эшъяськон» монумент дорозь кыстӥськись фонтанной комплексен чеберъям карлуд). Официальной луисьтэм нимыз солэн – «Марисово луд». Та архитектурной ансамблез нимазы В.К. Марисовлэн Удмуртия понна тыршемзэ пусйыса.
2009-тӥ арын 5 ноябре В.К. Марисовлэсь 90 арессэ пусъён юбилейной ужрад ортчиз. Удмурт Республикалэн азинсконаз трос кужымзэ сётэмез понна Валерий Константинович Марисовлы сӥзьыса мемориальной пул шуккемын Пушкинской урамысь 198 номеро юрт вылын. Та коркан со 1953-тӥ арысен улӥз.
Коновалов, Михаил Алексеевич

**Михаил Алексеевич Коновалов** (5-тӥ инвожое 1905-тӥ арын Можга ёросысь Акаршур гуртын — кулӥз 1939-тӥ арын) — тодмо удмурт гожъяськись.

## Улон сюресэз
Вордскиз 5-тӥ инвожое 1905-тӥ арын Можга ёросысь Акаршур гуртын. Дышетскыны пыриз Дышетӥсьёсты дасянъя Алабгоысь семинарие, со бӧрсьы — Сарапулысь дышетӥсьёслы чаклам курсъёсы. 1925-тӥ арын йылпумъяз Можгаысь педагогикая техникумез. 1920-тӥ аръёсы ужаз Можга карысь 7 классъем школалэн кивалтӥсез луыса. Бӧрысь пиналъёсты дышетӥз Бадӟым Кибья но Бадӟым Уча гуртъёсысь школаосын. 1930-тӥ аръёсы улыны выже Иже. Ужаны интыяське Профсоюзлэн Удмурт кенешаз, озьы ик мыло-кыдо гожъяське «Удмурт коммуна» но «За сталь» газетъёсы. 1935-тӥ — 1937-тӥ аръёсы кивалтэ Юкаменск черкогуртын потӥсь «Ударник» газетэн. 1932—1934-тӥ аръёсы пыриське УАССР-ысь писательёслэсь огазеяськонзэс кылдытонэ.

## Творчествоез
Гожъяськон борды кыстськыны ӧдъя 1924-тӥ арысен. Нырысетӥ произведениосыз печатласько «Гудыри» газетын. 1930-тӥ аръёслэн кутсконазы потэ М. Коноваловлэн «Лизӥ» веросэз. Со бӧрсьы гожтэ уно очеркъёс, ӵапак соос ик инъет кылдыто нырысетӥ романзэ гожтыны. «Вурысо бам» романзэ йылпумъя 1933-тӥ арын. Отын со кылдытэ Гондырлэсь — крестьянлэсь-батраклэсь — образзэ. Та герой мыло-кыдо басьтӥське городын индустриез ӝутонэ, озьы ик пыриське вордскем гуртэзлэсь но улонзэ ӟечомытонэ. 1936-тӥ арын гожтэ «Гаян» романзэ. Отын автор возьматэ 1773—1775-тӥ аръёсы крестьянъёс пӧлын ӝутскем бугыръяськонэз. Ӟеч суреда автор Емельян Пугачёвлэсь образзэ. 1934-тӥ арын пыриське Союзысь писательёслэн огазеяськонзылэн съездаз. Кедра Митреен ӵош куное вуылэ тодмо ӟуч гожъяськись Максим Горький доры. 1937-тӥ арын Михаил Коноваловез пытсэт сьӧры келяло. НКВД-лэн нимысьтыз кылдытэм кенешез пуктэ: М. А. Коноваловез 5 арлы келяно исправительно-трудовой лагере. Улонысь кошкиз, тюрьмаын пукыкуз.

## Валэктонъёс
Красногорск черкогурт

**Красногорск** — Удмуртиысь черкогурт, Красногорск ёрослэн шорсюлмыз. Кылдэмын 1837-тӥ арын 1-тӥ апреле. Интыяськемын Ыбыт шур вӧзын. Красногорскысен Глазкарозь 59 иськем.

Нырысь-валысь черкогуртэз нимазы Святогорск шуыса. Та сярысь гожтэмын Ватка епархилэн Ведомостяз. 1834-тӥ арын Юкаменск приходысь сизьым крестьянъёс вазиськизы Глазысь духовной правление. Куронзы таӵе: кулэмъёсты мед лэзёзы ватыны староверъёслэн шайвылазы. Уго асьсэ шайвылазы сюрес но кузь — 25-30 иськем, озьы ик тулыс-сӥзьыл сюресъёс но уг луо. Но черкын ужасьёс кышказы, калык православилэсь палэнскоз шуыса. Соин Глаз округысь Таракановский гурт доры выль черк пуктыны кутскизы. Та приходэ пырыны мылкыд каризы 50 гуртын улӥсьёс — ваньмыз 346 юрт.

19-тӥ даурлэн пумозяз Святогорьеын шуг-секыт югдур вал улон коркаос ӧвӧлэн. Уго черкогуртын вал черк ужасьёслэн гинэ юртъёссы. 1883-тӥ арын храм бордын усьтӥськиз школа, татчы дышетӥсе келязы Василий Иванович Ливановез. Нош та арын ик августэ настоятеле юнматӥзы Иван Алексеевич Васнецовез. Бӧрысь тодосчиос пусйизы, со тодмо Васнецов суредасьёслэн выжыысьтызы потэ шуыса. Соин Красногорьеысь черкын борддоръёсын вань солэн суредъёсыз.

1890-тӥ арын Святогорьеын пуктӥзы нырысетӥ из черк. Сое 10 ар ӝутӥзы. Черкез лэсьтӥзы Чарушин но Дружинин архитекторъёслэн проектсыя.

Черкогуртын ог 5 сюрс пала улӥсез. Красногорскын вань шор ёзо школа, вить нылпи сад, спортъя нылпи школа, кык библиотека, шаертодонъя музей.
Грах

**Грах (Грак)** — Удмуртиысь черкогурт. Грах ёрослэн шорсюлмыз. Кизнер чугун сюрес станциозь — 41 иськем. Ижозь 164 иськем. Черкогуртын ог 3,5 сюрс пала улӥсез. Татын артэ уло удмуртъёс, ӟучъёс, бигеръёс, крашинъёс, поръёс но чувашъёс.

1850-тӥ арысен — Ватка губерниысь Алабго утемысь Грак волостьлэн центрез. 1921-тӥ арысен — Удмурт автономиысь Можга утемысь Грах черкогурт луэ. 1929-тӥ арысен кылдэ Грах ёрос, солэн шорсюлмыз луэ Грах черкогурт. Интыяськемын Удмуртилэн лымшор палаз.

Черкогуртэз кылдытӥзы Хлыстово ӟуч гуртысь потэмъёс: Ефим Осипович Грахов но солэн Егор, Григорий, Николай, Александр но Семён пиосыз. Татын соос ӝутӥзы часовня. 1836-тӥ арын гуртысь часовняез черк каризы. 1859-тӥ арын черкогуртын 25 юрт вал. Татын 293 мурт улӥз.

1842-тӥ арын Грахысь черк борды пуктӥзы школа. 1884-тӥ арын нылъёслы но пиослы нимаз училищеос ӝутӥзы. 1972-тӥ арын татын лэсьтӥзы нырысетӥ больница. Та земской больницалэн куд-ог юртъёсыз али но сыло на. Озьы ке но матысь дыре Грах черкогуртын но ёросын улӥсьёс понна усьтӥськоз выль поликлиника.

Грахын вань шор ёзо школа, кык нылпи сад, ёросысь культурая юрт, кык библиотека. Со сяна, татын интыяськемын Ашальчи Оки кылбурчилэн музеез. Соин кивалтэ шаерамы тодмо луэм шаерчи М. М. Козлов. «Удмуртия» издательствоын солэн потӥзы Грах черкогуртлы но ёрослы сӥзем «Граховский звездопад», «Колыбель генерала Маева» книгаосыз.
Корепанов, Герман Афанасьевич

**Герман Афанасьевич Корепанов** — быдӟым удмурт совето композитор, калык крезьгур культуралэн классикез. Вордӥськиз 1924-тӥ арын 30-тӥ июле Сьӧлта черкогуртын. 1947-тӥ — 1949-тӥ аръёсы дышетскиз Ижысь крезьгуръя училищеын (хорен дирижёрез удысъя). 1950-тӥ арын дышетскыны пыре Кузонысь консерваторие (Г. И. Литинскийлэн композицияя люкетаз).

## Композиторлэн улэм-вылэмез
Пичи дырыз курадӟыса ортчиз. Герман Афанасьевичлы 13 арес но тырмыса ӧз вутты, атайзэ репрессия улэ кыскизы. Пичи Герман огминутскын «тушмонлэн пиез» луиз. Школаын дышетскыкуз, мыло-кыдо ветлӥз Сьӧлта черкогуртысь Чеберлыкъя юртэ, гожъяз кылбуръёс но веросъёс. Быдӟым Отечественной ож мынон аръёсы службазэ ортчиз Дальней Востокын. Ӵапак отын шӧдӥськиз солэн крезьгур дуннее кыстӥськон мылкыдыз. Кылдытэ духовой оркестрлы чаклам вальсъёс но маршъёс. Война йылпумъяськем бере Герман Афанасьевич композиторлэсь удыссэ быръе. Кылдытэ «Мон тодам вайисько», «Зарни нянь» кырӟанъёссэ. Г. А. Корепанов — нырысетӥ удмурт опералэн — «Натальлэн» — авторез. 1964-тӥ арын со кылдытэ нырысетӥ удмурт симфониез. «Наталь» опералы вылӥ дунъет сётӥзы Совето Союзысь тодмо композиторъёс — А. И. Хачатурян но Т. Н. Хренников.

Нырысетӥ удмурт симфониез одӥг кылзӥсьлэсь сюлэмзэ но вырӟытытэк ӧз кельты. Калык пусйиз: отын возьматэмын калыкез репрессиосын курадӟытон. Симфония сӥземын курадӟытыса вием удмурт пилы Кузебай Гердлы, лагерьёсын сюрсэн-сюрсэн быдтэмъёслы. Та симфония капчиен пыриз СССР-лэн крезьгуро фондаз.

## Г. А. Корепановлэн вормонъёсыз
1957-тӥ арын пусъемын УАССР-ысь искусство удысысь сӥё-дано ужась нимын, 1958-тӥ арын луиз РСФСР-ысь искусство удысысь дано ужась. Удмурт Республикаысь культура но искусство удысын ужасьёс пӧлын со нырысетӥез адями, кудӥз пусъемын Удмурт АССР-лэн кун премиеныз (1967-тӥ арын). Тае ним солы сётӥзы «Наталь» операзэ но удмурт симфонизэ, озьы ик «Дано лу, партия!», «Удмуртия», «Сӥзьыл кырӟан», «Мы — железный народ» кырӟанъёсыз понна. 1961-тӥ арысен — СССР-ысь композиторъёслэн огазеяськонзылэн правлениезлэн ёзчиез. РСФСР-ысь кун премиосын пусъёнъя комиссилэн ёзчиез. Быдӟым Отчественной оже пыриськем мурт. Крезьгуро искусствоын вормонъёс басьтэмез понна 1971-тӥ арын пусъемын Ленин нимо орденэн, озьы ик «Знак Почёта» гадьпусэн. Япониен нюръяськонэ пыриськемез понна пусъемын Быдӟым Отечественной ожлэн II степенё орденэныз, «За Победу над Японией» гадьпусэн. Г. А. Корепанов аслаз творчествояз быгатыса кутӥз удмурт фольклорез.

Улонысь кошкиз 1985-тӥ арын Ижкарын.
Эгра (черкогурт)

**Эгра** — Удмуртиысь каргурт (посёлок), Эгра ёрослэн шорсюлмыз. Чугун сюрес станция. Интыяськемын Лоза шур дурын, республикамылэн уйпалаз. Эграысен Ижозь 92 иськем. 1954-тӥ арысен 2012-тӥ арозь городлы тупась посёлок вал. 

Эгра пыр ортчо Иж — Балезино чугун сюрес, Иж — Глаз но Кузон — Пермь асфальт сюресъёс. Эгралан 20 сюрс улӥсез. Соос пӧлысь 50 процентэз удмуртъёс, 44 процентэз ӟучъёс, 2 процентэз бигеръёс. 

Эгралэн кылдонэз кутске 1678-тӥ арын. 18-тӥ даурлэн шораз та пала вуо Россилэн шор улосъёсысьтыз крестьянъёс. 

1936-тӥ арын Эгра луэ ёрослэн шорсюлмыз. Посёлоклэн азинсконаз туж бадӟым вамыш луиз Быдӟым ож вакытэ Ижевск-Пибаньшур чугун сюресэз ӝутон. 

1954-тӥ арысен Эгра городлы укшась каргурт луэ. Татын 10-лэсь уно бадӟым промышленной предприятиос. Соос пӧлын му вӧй кысконъя 3 предприятие. Удмурт шаерын кыскем му вӧйлэн 20 процентэз Эгра ёросын поттэмын луэ. 

40 пумо вуз поттэ «Игра-молоко» огазеяськон. Вуз вӧлмытон удысын азинлыко ужало Игра райполэн но «Комета» огазеяськонлэн магазинъёсыз. 

1939-тӥ арысен черкогуртын потэ «Светлый путь» ёрос газет. 90-тӥ аръёслэн кутсконазы бордаз ватсаськиз удмурт кылын «Вакыт» приложение. Черкогуртын но ёросын туж вӧлмемын ёрос радио. 

Эграын ужа шаертодонъя музей. Ёросысь калык киужъёсъя юртын усьтэмын удмурт ӝӧккышетъёслы сӥзем «Эгра пужыос» музей. Татчы люкамын 19-тӥ-20-тӥ дауръёсы куэм сюлэсь уно ӝӧккышетъёс. Озьы ик бадӟым саклык висъямын кызьпу туйлэсь, горд сюйлэсь, бадьпу ньӧрлэсь арбериос лэсьтонлы. 

Автостанцилэн юртаз усьтэмын удмурт суредасьёслэн ужъёсынызы галерея. Суредъёсты татчы дунтэк кузьмаз Россиысь наукаысь дано ужась Н. В. Витрук. 

Черкогуртын шутэтскыны луэ «Нефтяник» культурая но спортъя дворецын, ёросысь культурая юртын, калык киужъёсты азинтонъя центрын.

## Чӧлсконъёс
* «Эгра» муниципал кылдытэт
* Эгра каргурт сярысь сайт
Медведцев, Валерий Алексеевич

**Вале́рий Алексе́евич Медве́дцев** — Совето Союзысь но Российской Федерациысь биатлонист, СССР-ысь спортья дано мастер (1986). Россиысь дано тренер. 1988-тӥ арын Калгариын ортчись Олимпийской шудонъёсын 4х7,5 иськеме эстафетной бызьылонъёсын чемпион. Ньыль пол дуннеысь чемпион (1986, 1990). Бызьылӥз Удмуртиысь сборной понна. Йылпумьяз Удмурт кун университетэз.

## Улон сюресэз
Вордӥськиз 5-тӥ июле 1964-тӥ арын Ижкарын. Биатлонэ малпамтэ шорысь вуиз. Витетӥ классын дышетскыкуз ноку но бызьылымтэ но винтовкаен ыбылӥськымтэ пияшез куро Ижкарысь 64 номеро школаысь командаез понна биатлон чошатсконъёсы пыриськыны (уг тырмы вал одӥг адями). Стартэ Валера потӥз, ыбылӥськиз туж умой — янгыштэк — но пыдъёсын лябытгес дистанциез ортчиз. Озьы ке но пияшез тренеръёс синйылто. Ӧтё «Ижпланета» биатлонъя клубе пыриськыны. Тӥни озьы Валерий Медведцевлэн спортэ сюресэз усьтӥськиз.

1986-тӥ арын Норвегиысь Холменколленын Валерий Медведцев биатлон историысь нырысетӥ абсолютной чемпион луиз. Вань дистанциосын зарни утьыны быгатӥз (спринтын, индивидуальной бызьылонын но эстафетаын).

1988-тӥ арын Калгариын ортчись Олимпийской шудонъёсын эстафетной бызьылонъёсын 4х7,5 иськеме чемпион луиз, 10 но 20 иськеме бызьылонъёсын кыкетӥ интыос басьтӥз.

1992-тӥ арын Альбервильын ортчись Тол Олимпиадаын огья Российской командалэсь знамязэ нуыны дан сётэмын вал. Соку со эстафетной бызьылонъёсын 4х7,5 иськеме азвесь вормись луыны быгатӥз.

Валерий Медведцев — ньыль пол дуннеысь чемпион (1986, 1990), кык пол дуннеысь чемпионатын азвесь наградаез вормись (1987, 1993), дуннеысь чемпионатын бронзовой наградаез вормись (1991) луэ.

Спортъя каръеразэ йылпумъямез бере кивалтытын кутске Удмуртиысь биатлонъя сборноен, кудӥз понна бызьылэ вал азьвыл кышноез олимпийской чемпионка Наталья Снытина. Бӧрысь ужаз кышноезлэн, озьы ик олимпийской чемпионкалэн Ольга Пылевалэн личной тренерез луыса.

2002-тӥ арын Тол Олимпийской шудонъёсын Россиысь биатлонъя сборнойлэн тренерез вал.

Али улэ Красноярскын.

Пусъемын Ужан Горд Знамялэн орденэныз (1988).
Мустаев, Александр Гаевич

**Александр Гаевич Мустаев** (вордӥськиз 15 июне 1954-тӥ арын Ижкарын) — актёр, УАССР-ысь дано артист (1982), УАССР-ысь калык артист (1990), Российской Федерациысь дано артист (1996), Удмурт Республикаысь мунё кун театрлэн директорез.

## Улон сюресэз
Удмурт Республикаысь мунё кун театрын Александр Гаевич школаез йылпумъямез бере ик 1971-тӥ арысен ужаны кутскиз. 1972-тӥ арын егит муртэз Ленинградысь Театръя, Крезьгуръя но Кинематографияя кун институтэ дышетскыны ысто. Йылпумьяса та дышетсконниез, берен Удмуртие лыктэ. А. Г. Мустаев Мунё театрлэн репертуараз 80 пала рольёсын шудыны кутске. Быгатонлыкъёссэ тросэз критикъёс но кивалтӥсьёс пусъё. Соин ик толло студентлы кышкатэк валтӥсь рольёсты шудыны луонлык сёто. Соос пӧлын — Югдытӥсь «Божественная комедия» спектакльын, Пугало «Аистенок и Пугало» спектакльын, Папа Карло «Буратино» спектакльын, Герберт «Опять они поют» спектакльын, Пер Гюнт «Пер Гюнт» спектакльын. Берпуметӥ рольёсыз — Кылбурчи «Поэт, или разговор с собственным чертом» спектакльын, Ягужинский «Шут Балакирево» спектакльын, Поприщин «Записки сумасшедшего» моноспектакльын, Андрей «Старомодных чудесах» спектакльын.

Александр Гаевич мур но яркыт котькуд персонажлэсь сямзэ но образзэ возьматыны быгатэ. Поприщин ролез шудэмез Удмурт Республикаысь театрлэн улоназ бадӟым событиен пусъемын вал.

Шудэм рольёсыз понна А. Г. Мустаев пӧртэм фестивальёсын дипломъёсын пусъемын: IX-тӥ Уралысь но Приволжьеысь мунё театръёслэн фестивальзы г. (Пермь, 2003 ар); I-тӥ «Соломенный жаворонок» фестиваль (Челябинск, 2006 ар); «Театральная весна Удмуртии» (Ижкар, 2006 ар). Лауреат диплом сётэмын Ужгород, Челябинск, Рязань но мукет городъёсын радъяськись фестивальёсы пыриськемез понна.

Александр Гаевич — аспӧртэмлыко куараен адями, кудӥз аслэсьтыз Инкуазен сётэм быгатонлыкъёссэ учкисьлы кузьма, озьы ик дышетэ егит актёръёслэсь но студентъёслэсь, юрттэ талантсэс кыре поттыны но солы азинскон сётыны. Удмуртиысь культурая училищеын но Удмурт кун университетын кыл техникая лекциос лыдӟе.
Маслюков, Юрий Дмитриевич

**Ю́рий Дми́триевич Маслюко́в** (30 сентябрь 1937-тӥ ар, Ленинабад — 1 апрель 2010-тӥ ар, Муско) — советской но российской кун ужась, ЦК КПСС-лэн Политбюроезлэн ёзчиез(1989—1990), СССР-ысь Министръёслэн Советсылэн кивалтӥсезлэн нырысетӥ кивоштӥсез(1988—1990), Россиысь Кивалтэтлэн Тӧроезлэн нырысетӥ кивоштӥсез (1998—1999). 2007-тӥ арысен Россиысь Кун Думаысь промышленностья Комитетлэн тӧроез.

## Улон сюресэз
Юрий Дмитриевич Маслюков вордӥськиз 30 сентябре 1937-тӥ арын Таджикистанысь Ленинабад городысь шофер семьяын. Атаез Быдӟым Атакай ожын быриз.

1957-тӥ арозь дышетскиз Ленинградысь Вылӥ артиллерийской инженерной училищеын, 1962-тӥ арын Ленинградысь механической институтэз йылпумъяз (квалификациез — «инженер-механик»).

1962-1970-тӥ аръёсы инженер, отделлэн кивалтӥсез, валтӥсь инженер луыса Ижкарысь научно-исследовательской техологической институтын ужаз.

1970-1974-тӥ аръёсы Ижысь машиностроительной заводлэн 1-тӥ номеро филиалэзлэн директорезлэн кивоштӥсез луыса тыршиз.

1974-1979-тӥ аръёсы СССР-ысь Оборонной промышленностья министерствоысь Валтӥсь технической управлениезлэн кивалтӥсез луыса ужаз.

1979-1982-тӥ аръёсы СССР-ысь Оборонной промышленностья министрлэн кивоштӥсез вал.

1982-1985-тӥ аръёсы — СССР-ысь Госпланлэн Председателезлэн кивоштӥсез.

1985-1988-ти аръёсы — СССР-ысь Министръёслэн Советсылэн Председателезлэн кивоштӥсез. Чернобыльской АЭС-ын катастрофа бервылэз утялтонын тыршиз.
 
1988-1990-тӥ аръёсы — СССР-ысь Министръёслэн Советсылэн Председателезлэн нырысетӥ кивоштӥсез, СССР-ысь Госпланлэн Председателез.

1991-тӥ арын — СССР-ысь Министръёслэн Советсылэн Председателезлэн кивоштӥсез,

1992-тӥ арын кылдытӥз Оборонной исследованиосъя институтэз. АО «Югтрастинвест»-лэн генеральной директорез луыса ужаз.

1995-тӥ арын Россиысь Кун Думаысь экономической политика комитетэн кивалтӥз.

1998-тӥ арын дефолт бере Е. Примаковлэн Правительствояз ужаны выжиз. 1998-1999-тӥ аръёсы — Россиысь Кивалтэтлэн Тӧрезлэн нырысетӥ кивоштӥсез.

1999-тӥ аре Удмуртилэсь депутат луыса быръёмын Россиысь Кун Думае. 2000-тӥ арын Кун Думаысь промышленностья, лэсьтӥськонъя но наукоёмкой технологиосъя комитетэн кивалтӥз.

2003-тӥ арын но 2007-тӥ арын КПРФ-лэсь списокъя Кун Думае депутат луыса бырйылэмын.

Пусъемын Ленин нимо орденэн, Октябрь Революцилэн ордененыз, Ужан Горд Знамя орденэн но мукет данъян пусъёсын.

Улонысь кошкиз 1 апреле 2010-тӥ арын. Ватэмын Троекуровской шайвылын.

## Валэктонъёс
Кизнер

**Кизнер** — Удмуртиысь посёлок, Кизнер ёрослэн центрез. Интыяськемын шаермылэн лымшор но шундыпуксён палаз, Люга шур дурын. Ижозь 135 иськем. Кизнер пыр ортче Казань—Екатеринбург чугун сюрес. Каргуртын 10 сюрс пала улӥсез. Со пӧлысь 54 процентэз ӟучъёс, 29 процентэз удмуртъёс, 12 процентэз бигеръёс. 1939-тӥ арын 24-тӥ январе Кизнерез, Киров улослэсь люкыса, сётӥзы УАССР-е. Соку ик луиз ёрослэн центрез. 1942-тӥ арысен Кизнер луиз посёлок.

Татын вань 2 шор ёзо школа, 2 нылпи сад, ПТУ (гурт предприятиослы кулэ луись специалистъёсты дася). Озьы ик ужало нылпи творчествоя центр, нылпиослы спортъя школа, вань искусствоосъя школа но нылпи юрт.

Посёлокын интыяськемын ёрос больница но поликлиника. Озьы ик кема аръёс ужа Удмуртиын туж тодмо тазалыкез тупатонъя больница. Татын висисьёслэсь тазалыксэс юнмато минерал вуосын но дэриен.

Кизнерысь культурая юртын кема аръёс ӵоже ужа «Родники» калык театр. 1989-тӥ арын посёлокын усьтэмын историлы но шаертодонлы сӥзем музей. Соэн ёзэз (филиалэз) ужа Короленко черкогуртын. 2009-тӥ арын музей выжиз выль ӝутэм культурая юртэ. Татын со кык этаже интыяськемын. Нырысетӥ этажын возьматэмын Кизнер ёрослэн кылдэмез, татын вордскем тодмо но дано адямиос, озьы ик бадӟым саклык висъямын Быдӟым ож вакытлы. Музейлэн кыкетӥ этажез пыр-поч сӥземын этнографилы. Татысь шедьтыны луоз удмурт калыклэн историезлы но культураезлы, ёросысь инкуазьлы, пудо-животъёслы сӥзем сэрегъёсты.

Берло аръёсы Кизнерын пуктӥське химияя ожтӥрлыкез быдтон завод. Татын али кылле 5 сюрс 680 тонна зарин но зоман, со сяна, вань VХ-газ но люизит. Таосты быдтыны чакламын 2012-тӥ арын. Заводын ужъёс кутскизы 2010-тӥ арын.
Николай (Шкрумко)

**Митрополи́т Никола́й** (паспортэзъя **Николай Яковлевич Шкрумко**; 22 куартолэзе 1927 — 3 инвожое 2015) — Ӟуч Православной Черклэн епископез, 1993-тӥ арысен Ижысь но Удмуртиысь архиепископ (2007-тӥ арысен митрополит).

## Улон сюресэз
Вордӥськиз Украинаысь Каменец-Подольск ёросысь Кизя черко гуртын. Школазэ йылпумъямез бере Вознесенской храмын черкын ужасьлэн юрттӥсез луыса тыршиз. 22 мартэ 1948-тӥ арын арест улэ сюре. Келяло тямыс арлы ссылкае Карело-Финской ССРе. Ужа леспромхозъёсын (Энозеро, Печная Губа, Амбарная станциосын). Берпуметӥ ужан интыез — Петразоводскын стройкаын слесарь луыса. 1553-тӥ арын дырызлэсь вазь арестэзлэсь мӧзмыто.

1953-тӥ арысен лыдӟись, кырӟась, иподиакон луыса тыршиз Петразоводскысь Крестовоздвиженской соборын (Олонецкой епархия). Со арын ик Ленинградысь духовной семинарие дышетскыны пыре.

13 ноябре 1954-тӥ арын монашеской постриг кутӥз но Николай ним басьтӥз (Николай Кочанов, Новгородской блаженныйлы сӥзьыса).

21 ноябре 1954-тӥ арын Ленинградысь но Новгородысь Григорий (Чуков) митрополитэн иеродиакон санэ выжытэмын.

1956-1960-тӥ аръёсы Калининской епархиын служить кариз; 1960—1968 аръёсы — Иваново городысь Преображенской кафедральной соборын.

11 мае 1969-тӥ арын Тулаысь но Белёвскысь Ювеналий (Поярков) епископен иеромонах санэ выжытэмын но Тула городысь Всехсвятской кафедральной соборе ыстэмын.

1970-тӥ арын заочно йылпумъяз Мускоысь духовной семинарияез, 1973-тӥ арын — Мускоысь духовной академияез (татын ик «Профессор В. Н. Бенешевич и его труды по церковному праву» ужез понна богословия кандидат званиез сёто).

1973-1982-тӥ аръёсы — Иерусалимысь Ӟуч Духовной Миссилэн ёзчиез, йырлэн кивоштӥсез, йырез.

1982-1985-тӥ арёсы — Почаевской Лавраысь (Тернопольской область) наместник.

21 июльысен 1985-тӥ арын — Дамаск карысь (Сирия) Антиохийской Петриарх бордын Муско Патриархлэн представителез.

1987-тӥ арысен — Орехово-Зуевской епископ.

20 майысен 1987-тӥ арын архиепископ сан сётэмын.1991-тӥ арысен — Владивостокской но Приморской архиепископ.

25 мартысен 1993-тӥ арын — Ижысь но Удмуртиысь архиепископ.

25 феврале 2007-тӥ арын Алексий II Патриархлэн указэзъя митрополит сан сётэмын.

Епископ Николай кулэмын 3 инвожое 2015 аре.
Красильников, Геннадий Дмитриевич

**Геннадий Дмитриевич Красильников** — тодмо удмурт прозаик, УАССР-лэн кун премиезлэн лауреатэз. Солэн нимыз но ужъёсыз, удмурт литератураын гинэ ӧвӧл, Россилэн литератураяз но бадӟым инты басьто.

Геннадий Дмитриевич Красильников вордӥськиз Алнаш черкогуртын. Алнашысь шор ёзо школаез йылпумъяса, Ленинградысь связья училищее дышетскыны пыриз вал, но тазалыкез лябен отысь бертоно луиз. Собере кык ар Алнаш детдомын воспитатель луыса ужаз. Ог вакыт мылкыдыз артист луыны бурдъяськиз вал, но конкурс пыр ӧз ортчы.

## Литературае пырон (1953)
1952-тӥ арын Геннадий Красильников пыриз дышетскыны Москваысь М. Горький нимо Литературной институтэ. Москваын дышетскон аръёсыз тунсыкоесь но емышоесь вал. Со тодмо писательёс пӧлын но тунсыко тодосчиос дорын дышетскиз, трос ӟуч но кунгож гожъяськисьёсын пумиськылӥз но кенешылӥз. Институтын литература омырен шоказ, тужгес но шунытскон вакытлэн эрико омыреныз. Москваын дышетскон аръёсыз ик егит прозаиклы искусство удысысь выл мертэтъёсыз но куронъёсыз валаны юрттӥзы. Соос герӟаськемын вал огшоры адямилэсь дунзэ, улон философизэ но пуш дуннезэ суредан амалъёсын. Татын 1953-тӥ арын со поттэ веросъёсын нырысетӥ сборниксэ, кудӥз нимаське «Огшоры нунал». Та веросъёсаз автор огшоры адямиез огшоры югдуръёсын возьматӥз. Геннадий Красильников азьланяз но ӧз дугды веросъёсты гожъяны. Студент дыръяз ик со гожтӥз нырысетӥ повестьсэ — «Вуж юрт». Та повесть Красильниковлэн дипломной ужез вал.

## Алнашын (1957—1963)
Дышетсконзэ йылпумъяса, Геннадий Красильников Алнаше ужаны но улыны бертӥз. Та вакытэ со профессиональной писатель, общественной ужась но депутат вал. Алнаш вакытэз Г. Красильниковлэн улоназ тужгес но шудоез вал, дыр. Та аръёсы со гожтӥз «Тӧлсяська» романзэ, кудӥз «Вуж юрт» повестьлэн кыкетӥ люкетэз луэ.

Алнашын улыкуз ик Красильников поттэ «Тонэн кылисько» повестьсэ, кытын валтӥсь герой, Алёша Курбатов, городэ дышетскыны пырыны ӧз быгаты но гуртаз ужаны берытсконо луиз. Ужакуз гуртысьа дямиосты Алёша мукет сямен адӟыны кутскиз но гурт ужез данъяны кутскиз.

## [[Ижкар]]ын (1963 бере)
1963-тӥ арын Г. Красильниковез Удмуртиысь Писательёслэн огазеяськоназы тӧрое быръё, соин валче 1964-тӥ арын со Ижкаре улыны выже. Иже лыктыкуз, оскиз, удмурт литератураез азинтонын трос уж бергатоз шуыса. Ижкарын улыкуз со поттэ «Арлэн кутсконэз» романзэ. Романын кык пӧртэм философиен улӥсь врачьёс суредамын: огласянь, арлыдо но трос шуг-секытъёс пыр ортчем главврач Алексей Соснов, кудӥз понна уж но адямилэн висёнэз, куректонэз нырысь интыын, мукет ласянь, егит но визьмо, ассэ яратӥсь но кивалтон уж сярысь малпась хирург Световидов, кудӥз ужзэ ньӧмыз понна гинэ быдэсъя.

Г. Красильников весь выльзэ утчаз, со тужгес но шодӥськиз пичи жанръем ужъёсаз. Кылсярысь, «Кошкисез мед кошкоз» верос котырын бадӟым кылож жутӥськылӥз, кудӥз туннэ нуналозь но ӧз чалмы ай (Пукроков 2009: 170, Шкляев 2009: 178). Г. Красильниковлэн берпуметӥ ужез — ӟуч кылын гожтэм неоверос — рваные сны. Куд-ог критикъёс (А. Зуева, Н. Лекомцева) отысь экзистенциализмлэсь тодметъёссэ но висъяло.

Г. Красильников трос малпанъёссэ быдэстыса оз вутты. Секыт висеменыз со 1975-тӥ арын оштолэзе улонысь кошкиз.

## Валэктонъёс
Ижсталь

**[[Иж]]карысь металлургической завод (ОАО «Ижсталь»)** — кунысьтымы корт поттон промышленность удысысь огез валтӥсь центр луэ. Заводлэн историез 240 ар пала лыдпусэн мертаське. Туннэ нуналлы завод — Россиысь «Мечел» корпорацилэн ог люкетэз луэ.

## Азинскон сюресэз
1760-тӥ арын граф П. И. Шуваловлэн кивалтэмез улсын Оӵ шур вылын корт дурон завод но молотовой фабрика лэсьтон радъямын. Нырысетӥ аръёсысен ик завод умой качествоен поттӥсь кортэныз дано луиз. Соин сэрен 1859-тӥ арысен Ижысь завод Россиысь вань пыӵал тирлык заводъёсы огназ корт вуттись (поставщик) луиз.

XIX-тӥ даурысен заводлэн производствоез азинскыны кутскиз: ужанрадлыказ выль технологиос пыӵаны кутскизы. Вылӥ качествоен корт арбериосты пӧртэм калыккуспо адӟытонъёсын возьматыны кутско. Парижысь огаз калыккуспо адӟытонын Ижысь завод вылӥ наградез басьтӥз.

1914-тӥ арын Нырысетӥ дунне ожен сэрен корт поттон производство паськытатэмын вал. Сталь лэсьтон уж ожгар вакытъёсы арысь аре азинске.

1925-тӥ арын Ижысь металлургъёс кортлэсь авиационной маркаосты поттон производствоез радяло. 1931-ти арын комиссилэн эскеремезья, Ижысь сталь, дуннеысь стален ӵошатыса, умоен лыдъямын, швед стальлэсь номырин уг висъяськы.

Бадӟым Атыкай ож дырья корт поттон производство кык поллы будэтэмын вал. Озьы ке но качествоез ласянь воштӥськонъёс ӧй вал.

1961-1985-тӥ аръёсы Ижысь металлургической завод выль азинскон сюресэ кожиз — завод бордын кылдытэмын интеллекутальной отдел. Ӧнерчиос туала куронъёсъя корт дурон производствоез радъяны кустко. Соин ик со вакытэ Ижкар та направления Россиысь валтӥсь центр луиз.

Туннэ нуналлы «Ижсталь» заводлэн 4 люкетэз ужа: сталелитейной, прокатной, кузнечно-термической, проволока но лента поттон. Заводын поттэм стальлэсь лэсьто подшипникъёсты, пружинаосты, автомобильёсты, сельхоз машинаосты, самолётъёсты, космос аппаратъёсты.
Воткалэн гербез

**Воткалэн гербез** — геральдика правилоосъя суредам тодман пус, Удмуртиысь Вотка городлэн валтӥсь символэз. 26-тӥ апреле 2006-тӥ арын Вотка Кар Думалэн ньылетӥ ӧтчамезлэн VIII сессияз депутатъёс кутӥзы Вотка городлэсь гербзэ. 

## Описаниез
Вотка городлэн гербез вылӥысен улӥе кыклы люкемын. Одӥг палыз — лызалэс-чагыр, мукет палыз - гордалэс-курень. Соослэн шоразы интыяськемын бадӟым азвесь якорь. Йылаз интыяськемын лавр тугоколэсь эгес. Со пыр лопыръяськыса кадь кошке сьӧд, зарни но азвесь буёло канат. Герблэн паллян палаз пуксемын зарни кларион, бур палаз — гарпунлэн йылыз, вылӥаз - корона.
 
Та арбериос юнме шорысь гербе ӧз шеде. Кылсярысь, якорь возьматэ, Вотка палъёс вашкала дырысен кортэз ӵыжатӥзы, солэсь пӧртэм тӥрлыкъёс лэсьязы шуыса. Ӵапак та удыс ик данэ поттӥз Вотка городэз. Канат возьматэ якорез, кудзэ заводын ужасьёс дасязы вуоно императорен Александр II-ен ӵош. 

Гербысь крезьгур тӥрлык — кларион — Воткаын туала улӥсьёслэн тодазы вайытэ: татын вордӥськиз быдэс дуннелы тодмо, дано крезьгурчи Пётр Ильич Чайковский. Гарпунлэн йылыз но отчы токма шедемын ӧвӧл. Со возьматэ, та городын ракета поттон туж умой радъямын вал шуыса.

## Озьы ик учке
* Воткалэн флагез

## Валэктонъёс

## Чӧлсконъёс
* Д. М. Сахарных. Герб Воткинска
Кузебай Герд нимо гимназия

**[[Кузебай Герд]] нимо гимназия** — Удмуртиысь национальной кадръёсты будэтонъя инты. Интыяськемын Ижысь Петров ульчаысь 19 номеро юртын.

Удмуртилэн шоркараз удмурт нылпиослы чаклам нимаз дышетон учреждение кылдыттон сярысь малпан вордскиз 1990-тӥ аръёслэн кутсконазы. Улонэ со пыӵаны ӧдъяз 1994-тӥ арын. Соку городысь огаз нылпи садын усьтӥськиз пичи школа. Татын пиналъёсты будэтӥзы нылпи садысен. Чаклазы, азьланяз пиналъёс одно ик вамыштозы гимназие. Та ужлы кутскон сётӥз директор Ольга Константиновна Шилова. 

Татчы люкаськизы усто дышетӥсьёс. Кылдӥз удмурт кылэз дышетонъя ӟеч методика. Вал гимназилэн историяз пумитъяськон вакытъёс но. Удмурт анай-атайёс возьмазы гимназилы ӟеч юрт висъянэз. Вылӥ кивалтӥсьёс оскытӥзы город шорын школа сётыны. Но со интые, 2004-тӥ арын гимназиез келязы город пумысь 21 номеро школае. 

Директоре юнматӥзы удмурт кылэз тодӥсьтэм муртэ. Валамон, югдур лэчытомиз, сое тупатон но радъян понна трос дыр быриз. 

2006-тӥ арысен гимназиен кивалтэ Анжелика Семёновна Михеева. Со вордскемын Дэри ёросысь Подшивал гуртын. Йылпумъяз Удмурт кун университетысь филология факультетэз. 2007-тӥ арын быръемын Удмурт Республикаысь Кун Кенеше депутатэ. 

Туннэ гимназиын тодон-валан люка ??? мурт. Со пӧлысь ??? процентэз тодэ но вераське удмурт кылын. Со сяна, татчы мыло-кыдо лыкто гуртысь нылпиос. Соослы гимназиын люкам тодон-валанзы юрттэ улонын асьсэды шедьтыны. Гимназиез йылпумъясь егитъёс котьку висъясько ӟеч тодон-валанъёсынызы. Соос капчиен дышетскыны пыро Удмуртиысь но Россиысь вузъёсы. 
Кузебай Герд нимо гимназиез пыр потэмъёс пӧлын удмурт эстрадаысь егит кырӟасьёс Эльвира Панченко но Снежана Эскандерова. 
Ватсаны кулэ: гимназилы дасян но дышетон уж радъяське нылпи садысен. Матысь дыре сое чаклало выжтыны школа борды.
Парин, Василий Николаевич

**Василий Николаевич Парин** (1877 - 1947) – хирург, медицина наукаосъя доктор, РСФСР-ысь наука удысысь дано ужась. 

## Улон но ужан сюресэз
Вордӥськиз Вятской губерниысь Малмыж уездысь Сюмси черко гуртын (та черко гурт али Удмурт Республикае пыре). Школазэ но Малмыжысь кар училищеез йылпумъямез бере В.Н. Парин дышетске Кузонысь дышетӥсьёслы институтын (шор ёзо педагогической дышетсконни). 1897-тӥ арын сое йылпумъя но дышетӥсь луыса ньыль ар ужа. 1901-тӥ арын Кузонысь университетэ пыре но отличиен йылпумъя сое. 

Университет бере ик ужаны кутске В.И. Разумовский профессорлэн кивалтэмез улсын факультетской хирургической клиникаын. 1912-тӥ арын медицинской наукаосъя доктор диссертация уте но Европае научной командировкаен вуылэ. 

Нырысетӥ мировой война дырья В.Н. Парин Горд Киросысь консультант луыса армиын ужа но ожгар госпитальёсты кылдытонэ трос кужым сётэ. 1921-тӥ арын Пермьысь госпитальной хирургия кафедралэн кивалтӥсез луыса тырше. Бӧрысь солэн вань улонэз (26 ар) Пермьысь эм академиен герӟаськиз ини. 

Кык ар улӥз Иж карын но: 1933-1935-тӥ аръёсы Ижысь медициная институтэз кылдытыны юрттӥз. Ужаз академиысь кивалтӥсезлэн научно-учебной ужъя кивоштӥсез луыса. 

Быдӟым Отечественной ож дырья госпитальной хирургической клиникаен кивалтӥз, валтӥсь хирург луыса тыршиз Пермь областьысь эвакуационной госпитальёсын. Трос кужымзэ сётӥз госпиталъёслэсь ужзэ умоятон понна. 

В.Н. Парин – пӧртэм удысъёсысь хирург, тодосчи, кудӥз вирсэр хирургие, травматологие, пластической, ымныр хиругие трос выльзэ пыртӥз. Аслэсьтыз тодос школазэ кылдытӥз. 10 доктор но 10 медицинской наукаосъя кандидатъёсты дасяз. 18 дышетскисьёсыз кафедраосын кивалтӥзы. Ог 400 пала научной статьяослэн авторез луэ. 

Василий Николаевич общественной улонэн но герӟаськемын вал: медициная научной общестолэн тӧроез, кар кенешлэн депутатэз, хирургъёслэн вань Союзысь обществолэн членэз, «Хирургия» но «Вестник хирургии» журналъёсысь редколлегиослэн членэз луыса тыршиз. «пермский медицинский журналэз» кылдытӥз но валтӥсь редактор луыса трос дыр ӵоже ужаз. 

Горд Кизили орденэн но «За победу над Германией», «За доблестный труд в Великой Отечественной войне1941-1945 гг.» медальёсын пусъемын.
Лыткин, Василий Ильич

**Василий Ильич Лыткин** (псевдонимъёсыз *Лыткин Илля Василей, Илля Вась*) — коми поэт, лингвист, финно-угровед, кылысь кылэ берыктӥсь, филология наукаосъя доктор. Пусъемын Коми АССР-лэн Куратов нимо кун премиеныз, РСФСР-ысь, Коми АССР-ысь наука но техника удысысь дано ужась, 1969-тӥ арын Илля Вась пусъемын Наукаосъя фин академилэн академикез нимын.

## Улон сюресэз

Василий Лыткин вордӥськиз 1895-тӥ арын Коми шаерысь Усть-Сысольск ёросысь Тентюково черкогуртын. Тодон-валан люказ Усть-Сысольскысь училищеын, нош бӧрысь - Дышетӥсьёсты дасянъя Тотемской семинариын. Дышетскон висказ гожъяны ӧдъяз кылбуръёс. Соос нырысьсэ печатласькизы 1918-тӥ арын. Дышетсконзэ йылпумъямез бере Василиез ысто службазэ ортчыны. Со пыриське Дуннеысь нырысетӥ оже но Граждан войнае. Ож сюрессэ йылпумъяса, Василий Лыткин басьтӥське дышетсконзэ азинтон борды. Со пыре Москваысь кун университетлэн филологияя факультетаз. 1925-тӥ арын сое йылпумъя но дышетсконзэ аспирантураын азьланьтэ. 1927-тӥ арын сое Будапештысь университетын пусъё философияя доктор степенен.

1930-тӥ-1933-тӥ аръёсы Василий Лыткин тыршиз Москваысь кун университетын, мыло-кыдо пыриськиз 1932-тӥ арын усьтӥськем Коми пединститутлэн ужаз, студентъёсты пӧртэм удысъя дышетӥз. 1933-тӥ арын со пытсэт сьӧры сюриз, сое пӧртэм уж быдэсъяны келязы Дальней Востокысь лагере. 1956-тӥ арын со реабилитация улэ сюриз. 1946-тӥ арын «Древнепермский язык историческая грамматика» ужез понна пусъемын филологияя наукаосъя доктор степенен. В. И. Лыткин 10 ар ӵоже кивалтӥз СССР-ысь Наукаосъя Академилэн Языкознаниея институтэзлэн финн-угор кылъёсъя ёзэныз. 1958-тӥ арысен В. И. Лыткин СССР-ысь Писательёслэн огазеяськонзылэн ёзчиез. Наукая ужъёсыз сӥземын вашкала перм кылъёслы, коми кыллэсь кылдэмзэ но туала перм кылъёслэн вераськетъёссэс (диалектъёссэс) эскеронлы.

## Творчествоез

В. И. Лыткин - 11 монографиослэн но 300 наукая статьяослэн авторзы. Соос пӧлын:
* Коми писатели. - М.:1926-тӥ ар.
* Очерки фонетики коми языка. - М.:1929-тӥ ар.
* Кывбуръяс. - Сыктывкар: 1929-тӥ ар.
* Древнепермский язык: чтение текстов, грамматика, словарь. - М.: Изд-во АН СССР, 1952-тӥ ар. - 176 с. - 1700 экз.
* Шонди петігӧн. - Сыктывкар: 1959-тӥ ар.
* Коми-язьвинский диалект. - М.: Государственное издательство иностранных и национальных словарей, 1961-тӥ ар. - 924 с. - 11000 экз.
* Исторический вокализм пермских языков. - М.: 1964-тӥ ар.

В. И. Лыткин - революцилы сӥзем кылбуръёслэн авторзы. Кылсярысь, «Великое утро», «Первое мая», «Осенью», озьы ик гожъяз Граждан ожлы сӥзем веросъёс но пичиослы чаклам выжыкылъёс но мукет. 1927-тӥ арын йылпумъяз «Идут» поэмазэ гожтонзэ. Со сӥземын Коми шаерысь граждан оже пыриськемъёслы - геройёслы. Коми кылэ берыктӥз А. Пушкинлэсь, Ф. Тютчевлэсь, Ш. Петёфилэсь, В. Маяковскийлэсь ужъёссэс.